proxectonos/corpus_dominio_legal_administrativo_tmp huggingface dataset:
ORDE do 28 de novembro de 2000 pola que se extingue a autorización, por cesamento de actividades, do centro privado Valle Inclán II de Ferrol (A Coruña).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/01/2001

Visto o expediente sobre extinción de autorización, por cesamento de actividades, do centro privado Valle Inclán II, sito na rúa Cuntis, 48-50, de Ferrol (A Coruña); iniciado ó abeiro do artigo 17.1º do Decreto 133/1995, do 10 de maio (DOG do 22), sobre autorización de centros docentes privados para impartir ensinanzas de réxime xeral non universitarias e do punto oitavo.1 da Orde do 20 de setembro de 1995 (DOG do 15 de decembro) pola que se desenvolve o antedito decreto.
Esta Consellería de Educación e Ordenación Universitaria, en virtude do establecido no artigo 16 do Decreto 133/1995 e por proposta da Dirección Xeral de Centros e Inspección Educativa,
DISPÓN:
Primeiro.-Extingui-la autorización, por cesamento de actividades, do centro privado Valle Inclán II de Ferrol (A Coruña), do que os seus datos se relacionan no anexo desta orde.
Segundo.-Contra a presente disposición, que esgota a vía administrativa, o interesado poderá interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ó da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o
recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 28 de novembro de 2000.
Celso Currás Fernández
Conselleiro de Educación e Ordenación Universitaria
ANEXO
Provincia: A Coruña.
Concello: Ferrol.
Localidade: Ferrol.
Código do centro: 15022978.
Denominación específica: Valle Inclán II.
Titular: Colegio Valle Inclán, S.L.
DECRETO 305/2000, do 7 de decembro, polo que se declara a urxente ocupación, para efectos de expropiación forzosa, polo Concello de Ribadeo, dos bens e dereitos necesarios para a realización das obras do proxecto para a depuración de augas residuais en Rinlo.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 08/01/2001

O Concello de Ribadeo, en sesión que tivo lugar o día 16 de xuño de 2000 aprobou o proxecto das obras para a depuración de augas residuais en Rinlo, e na sesión do 17 de outubro de 2000, o Pleno acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A dirección xeral de Urbanismo da Consellería de Política Territorial, Obras Públicas e Vivenda emitiu informe con data do 21 de novembro de 2000 no sentido de que non existen problemas de índole urbanístico para a execución do proxecto nos solos afectados que teñen a condición de solo non urbanizable común e solo urbano de núcleo rural, nembargantes no solo non urbanizable de protección especial de costas e segundo o determina o artigo 116
do Plan xeral de ordenación urbana no seu punto 4º, parágrafo 2º faise constar que nos primeiros 20 metros fóra da ribeira do mar prohibiranse os colectores paralelos.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que logo segundo sinala o concello as augas residuais do núcleo urbano de Rinlo son na actualidade vertidas directamente á zona portuaria de Rinlo, convertindo deste xeito o seu tratamento nunha necesidade sanitaria básica ademais de ser un servicio obrigatorio por estar recollido no Plan de saneamento da Xunta de Galicia.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais, e logo de deliberación do Consello da Xunta na súa reunión do día sete de decembro de dous mil.
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Ribadeo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto Depuración de augas residuais en Rinlo.
Santiago de Compostela, sete de decembro de dous mil.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
CORRECCIÓN de erros.-Orde do 18 de xaneiro de 2001 pola que se convoca o Premio das Letras e das Artes de Galicia.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 01/03/2001

Advertido erro na citada orde, publicada no Diario Oficial de Galicia nº 29, do 9 de febreiro de 2001, cómpre face-la seguinte corrección:
Na páxina 1.740, no artigo 4º.2, onde di: «antes do 20 de marzo deste ano», debe dicir: «antes do 15 de marzo deste ano».
ORDE do 22 de novembro de 2000 pola que se fixa o prezo de venda ó público de diversas publicacións.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 02/01/2001

A Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6 sinala a obriga de que os prezos privados sexan fixados polas consellerías correspondentes, logo do informe favorable da Consellería de Economía e Facenda, e publicados no Diario Oficial de Galicia.
Para cumprir este mandato e despois de emitido informe favorable da Consellería de Economía e Facenda, esta consellería
DISPÓN:
Artigo único.
1. Queda aprobado o prezo de venda ó público das publicacións editadas por esta consellería e que se relacionan no anexo.
2. Estes prezos entenderanse con IVE incluído.
Santiago de Compostela, 22 de novembro de 2000.
José María Hernández Cochón
Conselleiro de Sanidade e Servicios Sociais
ANEXO
-Anisaquiosis y Aalergia. Un Estudio Seroepidemiológico en la Comunidad Autónoma Gallega: 2.000 pesetas (12,02 euros).
-Anisaquiose e Alerxia. Un Estudio Seroepidemiolóxico na Comunidade Autónoma Galega: 2.000 pesetas (12,02 euros).
ORDE do 14 de febreiro de 2001 pola que se clasifican e se suprimen postos de traballo reservados a funcionarios/as de Administración local con habilitación de carácter nacional.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 01/03/2001

Visto o acordo do Concello de Taboada (Lugo) adoptado en sesión do Pleno do 27 de decembro de 2000, relativo á modificación da clasificación do posto de secretaría, actualmente de clase segunda, en secretaría de clase terceira, correspondente á subescala de Secretaría-Intervención, e conseguinte supresión do posto de intervención.
Esta Consellería da Presidencia e Administración Pública, de conformidade co establecido no artigo 241 da Lei 5/1997, do 22 de xullo, da Administración local de Galicia, no artigo 159.1º do Real decreto lexislativo 781/1986, do 18 de abril, e nos artigos 2 e 9 da disposición adicional primeira do Real decreto 1732/1994, do 29 de xullo, sobre provisión de postos de traballo reservados a funcionarios de Administración local con habilitación de carácter nacional, e no uso das facultades que lle confire o artigo 13.2º 17 da Lei 4/1988, do 26 de maio, da función pública de Galicia,
DISPÓN:
Primeiro.-Modifica-la clasificación do posto de secretaría do Concello de Taboada, provincia de Lugo, quedando clasificado en clase terceira, reservándose a funcionarios/as pertecentes á Subescala de Secretaría-Intervención.
Segundo.-Suprimi-lo posto de intervención do devandito concello.
Contra a presente orde poderase interpoñer recurso potestativo de reposición, perante esta Consellería da Presidencia e Administración Pública, no prazo dun mes a contar desde o día seguinte ó da súa publicación no Diario Oficial de Galicia, de conformidade co establecido na Lei 30/1992, do 26 de novembro, ou poderase impugnar, directamente, perante a Sala do Contencioso-Administrativo do Tribunal Superior de Xustiza de Galicia de conformidade co establecido na Lei 29/1998, do 13 de xullo, reguladora da xurisdicción contencioso-administrativa.
Santiago de Compostela, 14 de febreiro de 2001.
Jaime Pita Varela
Conselleiro da Presidencia e Administración Pública
ORDE do 12 de febreiro de 2001 pola que se clasifican postos de traballo reservados a funcionarios/as de Administración local con habilitación de carácter nacional dos concellos de Cospeito e de Castro de Rei.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 01/03/2001

Polo Decreto 65/2000, do 16 de marzo, publicado no DOG nº 64, do 31 de marzo, apróbase a disolución da agrupación voluntaria dos concellos de Cospeito e de Castro de Rei, ámbolos dous da provincia de Lugo, para o sostemento en común do posto de secretaría, reservado a funcionarios/as de Administración local con habilitación de carácter nacional; agrupación que fora creada polo Decreto 142/1996, do 17 de abril (DOG nº 80, do 24 de abril). En consecuencia, é necesario efectua-la clasificación dos postos de traballo de secretaría das respectivas entidades locais, en aplicación do previsto no R.D. 1732/1994, do 29 de xullo, sobre provisión de postos de traballo reservados a funcionarios de Administración local con habilitación de carácter nacional.
Á vista do número de habitantes dos concellos afectados, e en aplicación do artigo 2 b) do mencionado Real decreto 1732/1994, do 29 de xullo, procede a clasificación dos respectivos postos de secretaría en clase segunda.
Polo exposto, de conformidade co previsto na sinalada normativa, e no uso da atribución conferida polo artigo 13.2º 17 da Lei 4/1988, do 26 de maio, da función pública de Galicia, esta consellería
DISPÓN:
1. O posto de traballo de secretaría do Concello de Castro de Rei, provincia de Lugo, clasifícase en clase segunda (2ª) reservándose a funcionarios/as da subescala de secretaría, categoría de entrada, de Administración local con habilitación de carácter nacional.
2. O posto de traballo de secretaría do Concello de Cospeito, provincia de Lugo, clasifícase en clase segunda (2ª), reservándose a funcionarios/as da subescala de secretaría, categoría de entrada, de Administración local con habilitación de carácter nacional.
Contra esta orde, que pon fin á vía administrativa, poderase interpoñer recurso potestativo de reposición perante esta consellería, no prazo dun mes con
tado desde o día seguinte ó da súa publicación no Diario Oficial de Galicia, de conformidade co establecido na Lei 30/1992, de 26 de novembro, ou poderase impugnar directamente perante a Sala do Contencioso-Administrativo do Tribunal Superior de Xustiza de Galicia no prazo de dous meses contados desde a mesma data, segundo a Lei 29/1998, do 13 de xullo.
Santiago de Compostela, 12 de febreiro de 2001.
Jaime Pita Varela
Conselleiro da Presidencia e Administración Pública
ORDE do 14 de febreiro de 2001 pola que se clasifican e se suprimen postos de traballo reservados a funcionarios/as de Administración local con habilitación de carácter nacional.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 01/03/2001

Visto o acordo do Pleno do Concello de Begonte (Lugo), adoptado en sesión extraordinaria de data 11 de decembro de 2000, relativo á modificación da clasificación do posto de secretaría, actualmente de clase segunda, en secretaría de clase terceira, correspondente á subescala de Secretaría-Intervención, e conseguinte supresión do posto de intervención.
Esta Consellería da Presidencia e Administración Pública, de conformidade co establecido no artigo 241 da Lei 5/1997, do 22 de xullo, da Administración local de Galicia, no artigo 159.1º do Real decreto lexislativo 781/1986, do 18 de abril, e nos artigos 2 e 9 e na disposición adicional primeira do Real decreto 1732/1994, do 29 de xullo, sobre provisión de postos de traballo reservados a funcionarios de Administración local con habilitación de carácter nacional, e no uso das facultades que lle confire o artigo 13.2º.17 da Lei 4/1988, do 26 de maio, da función pública de Galicia,
DISPÓN:
Primeiro.-Modifica-la clasificación do posto de secretaría do Concello de Begonte, provincia de Lugo, quedando clasificado en clase terceira, reservándose a funcionarios/as pertencentes á subescala de Secretaría-Intervención.
Segundo.-Suprimi-lo posto de intervención do devandito concello.
Terceiro.-De conformidade co establecido na disposición adicional primeira do Real decreto 1732/1994, do 29 de xullo, a clasificación do posto de secretaría que se realiza por esta orde, non afectará ó destino do funcionario que o desempeña con carácter definitivo.
Contra a presente orde poderase interpoñer recurso potestativo de reposición, perante esta Consellería da Presidencia e Administración Pública, no prazo dun mes contado desde o día seguinte ó da súa publicación no Diario Oficial de Galicia, de conformidade co establecido na Lei 30/1992, do 26 de novembro,
ou poderase impugnar, directamente, perante a Sala do Contencioso-Administrativo do Tribunal Superior de Xustiza de Galicia de conformidade co establecido na Lei 29/1998, do 13 de xullo, reguladora da xurisdicción contencioso-administrativa.
Santiago de Compostela, 14 de febreiro de 2001.
Jaime Pita Varela
Conselleiro da Presidencia e Administración Pública
CORRECCIÓN de erros.-Orde do 18 de xaneiro de 2001 pola que se dictan instruccións sobre a confección de nóminas do persoal ó servicio da Administración autonómica para o ano 2001.
CONSELLERÍA DE ECONOMÍA E FACENDA — III. OUTRAS DISPOSICIÓNS — 01/03/2001

Advertido erro na dita orde, publicada no Diario Oficial de Galicia do 23 de xaneiro de 2001, cómpre face-la seguinte corrección:
Na páxina 880, no anexo VI, na columna «Grupo», onde di: «As categorías 1, 2, 3, 4, 5, 6, 7, 8, 9, 10, 10a, 10b, 10c, 10d e 10e do grupo V...»; debe dicir: «As categorías 1, 2, 3, 4, 5, 6, 7, 8, 9, 10, 10a, 10b, 10c, 10d, 10e e 10f do grupo V...».
CORRECCIÓN de erros.-Orde do 25 de xaneiro de 2001 pola que se regulan as probas de acceso á universidade para os alumnos e as alumnas que cursaron as ensinanzas de bacharelato previstas na Lei orgánica 1/1990, do 3 de outubro, de ordenación xeral do sistema educativo.
CONSELLERÍA DE EDUCACIÓN E ORDENACIÓN UNIVERSITARIA — I. DISPOSICIÓNS XERAIS — 18/04/2001

Advertido erro no texto da citada orde, publicada no DOG nº 34, do venres 16 de febreiro, cómpre publica-las correccións seguintes:
No parágrafo 8º da introducción, páxina 2.102, onde di: «...desenvolve o disposto no artigo 1º do Real decreto 1640/1999, do 22 de outubro (BOE do 27)...», debe dicir: «...desenvolve o disposto no artigo 1º do Real decreto 1640/1999, do 22 de outubro (BOE do 27), modificado polo Real decreto 990/2000, do 2 de xuño...».
No artigo 2º, páxina 2.102, onde di: «A proba de acceso á universidade, que se realizará en chamamento único por convocatoria, calquera que sexa a modalidade cursada, versará sobre os contidos das materias do bacharelato», debe dicir: «A proba de acceso á universidade, que se realizará en chamamento único por convocatoria, calquera que sexa a modalidade cursada, versará sobre os contidos das materias do segundo curso do bacharelato».
No artigo 5º.2, páxina 2.103, onde di: «A primeira parte, de carácter xeral, versará sobre as materias comúns do bacharelato...», debe dicir: «A primeira parte, de carácter xeral, versará sobre as materias comúns do segundo curso do bacharelato...».
No artigo 5º.2 a), páxina 2.103, onde di: «Composición dun texto sobre un tema ou cuestión de carácter histórico ou filosófico a partir de diversas fontes documentais incluídas na proposta de exame.», debe dicir: «Composición dun texto sobre un tema ou cuestión de carácter histórico a partir de diversas fontes documentais incluídas na proposta de exame.»,
No artigo 5º.3, páxina 2.103, onde di: «A segunda parte da proba, de carácter específico, versará sobre tres materias propias de modalidade», debe dicir: «A segunda parte da proba, de carácter específico, versará sobre tres materias propias de modalidade do segundo curso».
DECRETO 67/2001, do 21 de marzo, polo que se dispón o cesamento dun membro do Consello Económico e Social de Galicia.
PRESIDENCIA — II. AUTORIDADES E PERSOAL — 03/04/2001

En virtude do establecido no artigo 8, parágrafo terceiro, e no 10 f) da Lei 6/1995, do 28 de xuño, pola que se crea o Consello Económico e Social de Galicia, e nos artigos 8 e 9 e) do Regulamento de réxime interno deste, publicado no DOG nº 114, do 11 de xuño de 1996, e de acordo coa proposta efectuada pola organización correspondente
DISPOÑO:
Artigo único.-Que cese como membro titular do Consello Económico e Social de Galicia a Ignacio Pérez Calzado, en representación da Unión Xeral de Traballadores de Galicia.
Santiago de Compostela, 21 de marzo de 2001.
Manuel Fraga Iribarne
Presidente
DECRETO 68/2001, do 21 de marzo, polo que se dispón o nomeamento dun membro do Consello Económico e Social de Galicia.
PRESIDENCIA — II. AUTORIDADES E PERSOAL — 03/04/2001

En virtude do establecido no artigo 8, parágrafo terceiro, e 9.1º da Lei 6/1995, do 28 de xuño, pola que se crea o Consello Económico e Social de Galicia, e nos artigos 8 e 10 do Regulamento de réxime interno deste, publicado no DOG nº 114, do 11 de xuño de 1996, e de acordo coa proposta efectuada pola organización correspondente
DISPOÑO:
Artigo único.-Noméase como membro titular do Consello Económico e Social de Galicia a José Antonio Gómez Gómez, de acordo coa proposta da Unión Xeral de Traballadores de Galicia.
Santiago de Compostela, 21 de marzo de 2001.
Manuel Fraga Iribarne
Presidente
ORDE do 3 de abril de 2001 pola que se exclúe do Catálogo de Montes de Utilidade Pública o monte Pena dos Mosqueiros do concello de Negueira de Muñiz, da provincia de Lugo.
CONSELLERÍA DE MEDIO AMBIENTE — III. OUTRAS DISPOSICIÓNS — 17/04/2001

De conformidade co establecido no artigo 43 do Regulamento de montes, do 22 de febreiro de 1962, e á vista do disposto no artigo 13 da Lei 13/1989, do 10 de outubro, de montes veciñais en man común, e no Real decreto 1535/1984, do 20 de xuño, polo que se transfiren á Comunidade Autónoma de Galicia competencias en materia de conservación da natureza, esta consellería, logo da proposta da Dirección Xeral de Montes e Medio Ambiente Natural,
DISPÓN:
Artigo único.-Dar de baixa do Catálogo de Montes de Utilidade Pública, por quedaren firmes as resolucións do Xurado Provincial de Montes, que o clasifica como veciñal en man común, o seguinte:
Número: 26.
Concello: Negueira de Muñiz.
Nome: Pena dos Mosqueiros.
Pertenza: parroquia de Barcela.
Límites.
Norte: con monte da parroquia de Morelli.
Leste: con propiedades particulares.
Sur: con propiedades particulares.
Oeste: con propiedades particulares.
Especie: queiroga.
Cabida total: 125 ha.
Cabida forestal: 125 ha.
Disposición derradeira
Esta orde entrará en vigor o día seguinte ó da súa publicación no Diario Oficial de Galicia, e en contra delo, poderase interpoñer recurso de reposición con carácter potestativo perante o conselleiro de Medio Ambiente no prazo dun mes, ou ben interpoñer directamente o recurso contencioso-administrativo perante o Tribunal Superior de Xustiza de Galicia no prazo de dous meses, de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdicción contencioso-administrativa, ou exercer calquera outro que coide pertinente.
Santiago de Compostela, 3 de abril de 2001.
José Carlos del Álamo Jiménez
Conselleiro de Medio Ambiente
ORDE do 8 de marzo de 2001 pola que se dan instruccións para a conmemoración do Día das Letras Galegas nos centros de ensino non universitarios.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/04/2001

A institucionalización pola Real Academia Galega, a partir de 1963, do Día das Letras Galegas o 17 de maio foi sen dúbida un acontecemento que ano tras ano colleu pulo e resonancia na nosa sociedade, de tal xeito que en toda a Comunidade Autónoma galega se proxecta a figura homenaxeada e serve, ó mesmo tempo, para reflexionar sobre Galicia, sobre a súa lingua e sobre a súa cultura.
A Real Academia Galega tomou como punto de partida para a celebración desta efeméride a publicación no ano 1863 de Cantares Gallegos, de Rosalía de Castro.
O Goberno galego declara, a través do Decreto 10/2001, do 4 de xaneiro, o ano 2001 como ano de Eladio Rodríguez González. Poeta e xornalista fundamentalmente, a súa obra filolóxico-etnográfica contribuíu de xeito decisivo ó coñecemento de Galicia e do idioma galego.
Comezou de moi novo a súa carreira literaria como xornalista de diversos xornais e revistas da época.
Como poeta, a súa obra, eminentemente costumista, está composta con boa versificación e un profundo coñecemento do idioma.
Pero a faceta fundamental de Eladio Rodríguez González foi a súa contribución ó coñecemento do idioma galego no seu traballo máis monumental, o Diccionario Enciclopédico Gallego-Castellano. Este diccionario, ó que dedicou toda a súa vida, é unha obra fundamental, tanto no eido filolóxico coma no etnográfico, pois recolle nela refráns, cantigas e modismos populares.
Con este traballo, que non vería publicado en vida, e ó longo de toda a súa obra literaria, Eladio Rodríguez González pretendeu saca-lo idioma galego do esquecemento e mostralo a todo o que quixese entendelo.
Membro numerario fundador da Real Academia Galega, chegou a se-lo seu secretario e presidente. O seu labor incansable e calado como animador cultural faino merecedor dun posto de honra na nosa historia.
Por todo isto, a Consellería de Educación e Ordenación Universitaria
DISPÓN:
Primeiro.-Durante o mes de maio destacarase en tódolos centros docentes situados na Comunidade Autónoma galega a importancia que ten para Galicia o Día das Letras Galegas.
Segundo.-O profesorado, de acordo coa liña que estableza o consello escolar de cada centro, programará as actividades que considere oportunas para un mellor coñecemento do persoeiro ó que se lle dedica esta data.
Terceiro.-En calquera caso, cando menos dedicarase en cada un dos grupos de cada curso unha hora ó desenvolvemento dunha lección ou conferencia-coloquio, adaptada á idade do alumnado, na que se poña de manifesto a importancia que ten para Galicia a nosa lingua, facendo referencia ó poeta, xornalista e lexicógrafo homenaxeado este ano, Eladio Rodríguez González.
Santiago de Compostela, 8 de marzo de 2001.
Celso Currás Fernández
Conselleiro de Educación e Ordenación
Universitaria
RESOLUCIÓN do 2 de abril de 2001 pola que se convoca un curso sobre técnicas de mando e dirección.
ACADEMIA GALEGA DE SEGURIDADE — III. OUTRAS DISPOSICIÓNS — 18/04/2001

Dentro dos programas de actividades que a Academia Galega de Seguridade ten previsto realizar no ano 2001, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización dun curso sobre técnicas de mando e dirección, que deberá desenvolverse conforme as seguintes bases:
Obxectivos.
O curso ten por obxectivo principal a actualización dos mandos da policía local nas tarefas de control, organización, dirección e implementación dos servicios propios dos corpos da policía local, así como a participación, motivación e avaliación dos subordinados dos respectivos cadros de persoal.
Destinatarios.
O curso vai dirixido ós mandos superiores e intermedios dos corpos das policías locais de Galicia e tamén ós cabos que sexan xefes de cadros de persoal.
Inscrición.
A inscrición dos participantes será totalmente gratuíta.
Prazas.
O número de prazas que se ofertarán neste curso será de 27.
Solicitudes.
1. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 25 de abril ás 14 horas.
3. As instancias deberán vir asinadas polo xefe do cadro de persoal ou polo concelleiro de tráfico e seladas; será este requisito indispensable para ser admitido no curso. O incumprimento deste requisito comportará a exclusión do devandito curso.
4. As instancias deberán enviarse á sede da Academia Galega de Seguridade: avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.41 da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso terá lugar do 7 ó 11 de maio de 2001.
O horario será das 16 ás 20 horas.
Relación de admitidos.
A relación de admitidos publicarase o día 2 de maio no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
O curso desenvolverase na sede da Academia Galega de Seguridade, sita na avenida da Cultura, s/n, no concello da Estrada.
Certificado de aproveitamento.
Ó remate do curso entregaráselles un certificado de aproveitamento a aquelas persoas que acrediten
a súa participación continuada a el e que superen as correspodentes probas.
Modificacións.
A Academia Galega de Seguridade poderá modifica-lo desenvolvemento do curso para adaptalo ás
necesidades da Administración e ás continxencias que poidan xurdir.
A Estrada, 2 de abril de 2001.
Juan José Fariñas-Ferro Rodríguez
Director xeral da Academia Galega de Seguridade
ORDE do 8 de marzo de 2001 pola que se autoriza o cambio de titularidade do centro privado San Marcos de Ourense.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 18/04/2001

Examinado o expediente incoado por Manuel Rodríguez Suárez, en representación da titularidade do centro privado San Marcos de Ourense, solicitando o cambio de titularidade do devandito centro.
Resultando que o referido centro docente ten a correspondente autorización para impartir ensinanzas.
Vistos o Real decreto 1004/1991, do 14 de xuño (BOE do 26), polo que se establecen os requisitos mínimos dos centros que imparten ensinanzas de réxime xeral non universitarias, Decreto 133/1995, do 10 de maio (DOG do 22), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG 15 de decembro) que o desenvolve.
Considerando que, á vista da documentación achegada, a titularidade do centro correspóndelle ó Colegio San Marcos, S.L.
Esta consellería, por proposta da Dirección Xeral de Centros e Inspección Educativa,
DISPÓN:
Primeiro.-Autoriza-lo cambio de titularidade do centro privado San Marcos de Ourense a favor de Colegio San Marcos, S.L. con tódolos dereitos e obrigas contraídos pola anterior titularidade.
O cambio de titularidade non afectará o réxime de funcionamento do centro.
Segundo.-Contra a presente disposición, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ó da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 8 de marzo de 2001.
Celso Currás Fernández
Conselleiro de Educación e Ordenación
Universitaria
RESOLUCIÓN do 27 de marzo de 2001 pola que se convoca un curso básico de protección civil.
ACADEMIA GALEGA DE SEGURIDADE — III. OUTRAS DISPOSICIÓNS — 18/04/2001

Dentro do programa de actividades que a Academia Galega de Seguridade ten previsto realizar no ano 2001, conforme as funcións que ten encomendadas pola Lei 4/1992, do 9 de abril, de creación da Academia Galega de Seguridade, anúnciase a realización de 1 curso básico de protección civil, que se desenvolverán conforme as seguintes bases:
Obxectivos.
Dota-lo persoal voluntario de protección civil dos coñecementos teórico-prácticos mínimos e xerais para o correcto desenvolvemento das súas actividades.
Destinatarios.
O curso vai dirixido ós membros das agrupacións de voluntarios de Protección Civil da provincia da Coruña.
Inscrición.
A inscrición dos participantes será totalmente gratuíta.
Solicitudes.
1. As persoas que desexen participar neste curso presentarán, cuberta a máquina ou con letra moi clara, a instancia que figura no anexo.
2. O prazo para a presentación de instancias será de 15 días naturais a partir do día seguinte ó da publicación desta resolución no Diario Oficial de Galicia.
3. As instancias serán enviadas polo presidente da agrupación correspondente á sede da Academia Galega de Seguridade: avenida da Cultura, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido.
O curso básicos de protección civil está dividido en varios módulos, que abarca os seguintes contidos:
Módulo I: a protección civil.
Módulo II: os riscos, accidentes e autoprotección.
Módulo III: loita contra os incendios.
Módulo IV: comunicacións.
Módulo V: actuacións básicas ante emerxencias médicas.
Duración e datas.
O curso realizarase ó longo do ano 2001, e terá unha duración de 20 horas lectivas.
As súas datas quedan por determinar en función do número e localización das solicitudes.
Relación de admitidos.
A relación de admitidos publicarase o día 3 de maio de 2001 no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
Determinarase en función da localización das solicitudes recibidas.
Asistencia.
É obrigatoria a asistencia e puntualidade en tódalas actividades do curso. A falta de asistencia, aínda que sexa xustificada, a máis do 10% das horas lectivas programadas, determinará a cualificación de non apto no curso.
Certificado de aproveitamento.
Ó remate do curso entregaráselles un certificado de asistencia e aproveitamento a aquelas persoas que acrediten a súa asistencia continuada, e superen as correspondentes probas.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 27 de marzo de 2001.
Juan José Fariñas-Ferro Rodríguez
Director xeral da Academia Galega de Seguridade
CORRECCIÓN de erros.-Orde do 12 de marzo de 2001 pola que se regula o uso de instalacións xuvenís dependentes da Consellería de Familia e Promoción do Emprego, Muller e Xuventude, en réxime de oferta concertada, durante a campaña de verán de 2001.
CONSELLERÍA DE FAMILIA E PROMOCIÓN DO EMPREGO, MULLER E XUVENTUDE — III. OUTRAS DISPOSICIÓNS — 17/04/2001

Advertido erro na devandita orde, publicada no DOG nº 60, do 26 de marzo, páxina 3.785, na corrección de erros publicada no DOG nº 69, do 6 de abril, páxina 4.565, no anexo I en relación á referencia ó mes de agosto correspondente á Residencia xuvenil Altamar-Vigo da provincia de Pontevedra, cómpre face-la oportuna corrección:
No anexo I, onde di: «Pontevedra-Residencia xuvenil Altamar-Vigo-Data: 1-15/7/2001; nº de prazas ofertadas 50; total de prazas 360; total de prazas de Galicia 1.935», debe dicir: «Pontevedra-Residencia xuvenil Altamar-Vigo-Data: 1-15/8/2001; nº de prazas ofertadas 50; total de prazas 360; total de prazas de Galicia 1.935».
RESOLUCIÓN do 3 de abril de 2001 pola que se incrementa a contía das bolsas de predoutoramento concedidas por resolucións da Secretaría Xeral de Investigación e Desenvolvemento do 31 de maio, 12 de xullo, 26 de xullo e 28 de xullo de 2000, publicadas no Diario Oficial de Galicia do 14 de xuño, 24 de xullo, 7 de agosto e 25 de agosto de 2000, respectivamente.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 17/04/2001

Polas ordes da Consellería da Presidencia e Administración Pública que a continuación se citan convocáronse bolsas de predoutoramento correspondentes a diferentes programas do Plan Galego de Investigación e Desenvolvemento Tecnolóxico.
-Orde do 29 de decembro de 1999 (Diario Oficial de Galicia do 31 de xaneiro de 2000): bolsas de predoutoramento do programa de Promoción Xeral da Investigación.
-Orde do 8 de febreiro de 2000 (Diario Oficial de Galicia do 21 de febreiro): bolsas de predoutoramento do programa de Estudios Socioeconómicos e Xurídicos.
-Orde do 8 de febreiro de 2000 (Diario Oficial de Galicia do 22 de febreiro): bolsas de predoutoramento do programa de Biotecnoloxía.
-Orde do 8 de febreiro de 2000 (Diario Oficial de Galicia do 21 de febreiro): bolsas para incorporación de titulados superiores a centros tecnolóxicos de Galicia.
Nas citadas ordes ou nas correspondentes resolucións fixouse o importe destas bolsas en 115.000 pesetas brutas mensuais, pero en tódolos casos se consideraba a posibilidade de incrementa-la dotación das bolsas a partir do 1 de xaneiro do ano 2001, co fin de acada-la total homologación coas bolsas de formación convocadas polo Ministerio de Educación e Cultura.
Considerando que a Secretaría de Estado de Educación e Universidades, por Resolución do 7 de novembro de 2000 (BOE do 21 de novembro), estableceu a contía das bolsas de FPU para o ano 2001 (primeira e segunda anualidade) en 120.000 pesetas/mes, o secretario xeral de Investigación e Desenvolvemento, por delegación do conselleiro da Presidencia e Administración Pública,
RESOLVE:
1. Fixa-la contía mensual das bolsas de predoutoramento concedidas por resolucións da Secretaría Xeral de Investigación e Desenvolvemento do 31 de maio, 12 de xullo, 26 de xullo, 28 de xullo de 2000 (Diario Oficial de Galicia do 14 de xuño, 24 de xullo, 7 de agosto e 25 de agosto, respectivamente) en 120.000 pesetas brutas mensuais desde o 1 de xaneiro do ano 2001 ata a data de remate.
Este incremento financiarase con cargo á mesma aplicación orzamentaria á que se lle imputaron as bolsas (04.07432A 480.0-cód. prox. 04.00.417).
2. Esta disposición pon fin á vía administrativa segundo o disposto no artigo 109 c) da Lei 30/1992, modificada pola Lei 4/1999, de réxime xurídico das administracións públicas e do procedemento administrativo común.
Santiago de Compostela, 3 de abril de 2001.
P.D.
Miguel Ángel Ríos Fernández
Secretario xeral de Investigación e Desenvolvemento
RESOLUCIÓN do 30 de marzo de 2001 pola que se lle dá publicidade ó acordo do tribunal encargado de avalia-las probas para a obtención de capacitación profesional para a actividade de transportista por estrada, axencia de transporte, transitario e almacenista-distribuidor, convocadas por resolución da Dirección Xeral de Transportes do 15 de xaneiro de 2001, e se elevan a definitivas as listas provisionais de admitidos e excluídos.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 17/04/2001

De conformidade co previsto na base IV.4 da Resolución do 15 de xaneiro de 2001 pola que se convocan probas de constatación profesional para o exercicio da actividade de transportista por estrada,
axencia de transporte de mercadorías, transitario e almacenista-distribuidor (Diario Oficial de Galicia nº 26, do 6 de febreiro), o tribunal designado para a avaliación das citadas probas en sesión celebrada o 29 de marzo adoptou o seguinte acordo:
Elevar a definitivas as listas provisionais de admitidos e excluídos para tomar parte nas citadas probas, unha vez finalizado o prazo establecido para a presentación de documentación por parte dos aspirantes que constan na relación provisional de excluídos, anunciando a súa exposición ó público nos lugares establecidos no punto nº 1 da base cuarta da resolución na que se convocan as probas.
Contra a presente resolución poderá interpoñerse recurso de alzada ante o director xeral de Transportes no prazo dun mes, contado a partir do día seguinte á notificación da resolución. Transcorridos tres meses desde a interposición do recurso sen que se notifique a súa resolución, entenderase desestimado, e quedará expedita a vía procedente.
Santiago de Compostela, 30 de marzo de 2001.
Carlos González Rodríguez
Presidente do tribunal
ORDE do 12 de marzo de 2001 pola que se fixa o prezo de venda ó público da publicación Control de Calidad en Mamografía: Guía Práctica 2000.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 17/04/2001

A Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6 sinala a obriga de que os prezos privados sexan fixados polas consellerías correspondentes, logo do informe favorable da Consellería de Economía e Facenda e publicados no Diario Oficial de Galicia.
Para cumprir este mandado e despois de emitido informe favorable da Consellería de Economía e Facenda, esta consellería
DISPÓN:
Artigo único.
1. Queda aprobado o prezo de venda ó público da publicación editada por esta consellería e que se relaciona no anexo.
2. Este prezo entenderase con IVE incluído.
Santiago de Compostela, 12 de marzo de 2001.
José María Hernández Cochón
Conselleiro de Sanidade e Servicios Sociais
ANEXO
* Control de Calidad en Mamografía: Guía Práctica 2000: 1.500 pesetas (9,02 euros).
CORRECCIÓN de erros.-Orde do 16 de marzo de 2001 pola que se convocan bolsas para a realización de prácticas en oficinas de información e promoción turística.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 17/04/2001

Advertido erro na devandita orde, publicada no DOG número 65, do 2 de abril de 2001, cómpre face-la seguinte rectificación:
Na páxina 4.162, no artigo 7º.-Criterios de selección, no punto 1, onde di: «5,25 puntos por curso de idiomas superado (non se valorarán os inferiores a 70 horas)», debe dicir: «0,25 puntos por curso de idiomas superado (non se valorarán os inferiores a 70 horas)».
CORRECCIÓN de erros.-Orde do 7 de marzo de 2001 pola que se clasifica como benéfico-social a Fundación San Martín.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 17/04/2001

Advertido erro na devandita orde, publicada no DOG nº 54, do 16 de marzo de 2001, cómpre efectua-las oportunas correccións:
-Na páxina 3.346, columna primeira, liña 26, onde di: «e psíquicos nos seus distintos graos», deberá dicir: «e necesitados, alcohólicos e drogadictos, minusválidos físicos e psíquicos nos seus distintos graos, pobres...».
CORRECCIÓN de erros.-Orde do 26 de marzo de 2001 pola que se clasifica como mixta a Fundación para o Desenvolvemento da Comarca da Mariña Occidental.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 17/04/2001

Advertidos erros na citada orde, publicada no Diario Oficial de Galicia nº 70, do 9 de abril de 2001, cómpre efectua-las oportunas correccións:
Na páxina 4.711, columna segunda, liña 11, onde di: «Mariña Occidental», deberá dicir: «Mariña Central». Na liña 13, onde di: «Mariña Occidental», deberá dicir: «Mariña Central».
Na páxina 4.712, columna primeira, liña 9, onde di: «Mariña Occidental», deberá dicir: «Mariña Central». Na liña 51, onde di: «Mariña Occidental», deberá dicir: «Mariña Central».
CORRECCIÓN de erros.-Resolución do 27 de febreiro de 2001, da Dirección Xeral de Transportes, pola que se convocan probas para a obtención do certificado de CE de formación para os conselleiros de seguridade para o transporte de mercadorías perigosas por estrada e ferrocarril.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 04/04/2001

Advertido erro na citada resolución, publicada no DOG nº 57, do mércores 21 de marzo de 2001, é necesario face-la seguinte corrección:
Na páxina 3.594, onde di: «vocais suplentes:... Mª Cruz Tomé Navas, xefa do Servicio Provincial de Transportes de Pontevedra», debe dicir: «vocais suplentes:... Alberto Eiras Martínez, xefe do Servicio de Informes e Recursos».
ORDE do 7 de marzo de 2001 pola que se publica a equivalencia dos cursos de linguaxe administrativa galega feitos pola Confederación Intersindical Galega, incluídos nos plans de formación continua dos anos 1998 e 1999.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/04/2001

A Consellería de Educación e Ordenación Universitaria e a Escola Galega de Administración Pública asinaron o 28 de xuño de 1999 un convenio de colaboración para a realización conxunta de actividades formativas nas administracións públicas de Galicia, e o recoñecemento mutuo dos certificados que acrediten o coñecemento da linguaxe administrativa ou xurídica galegas. Este convenio foi modificado en decembro de 1999.
A Confederación Intersindical Galega incluíu nos plans de formación continua dos anos 1998 e 1999 a realización de cursos de linguaxe administrativa galega.
Co obxecto de darlle a axeitada publicidade e ante as dúbidas que se lles presenta ós posuidores de certificacións da realización dos cursos de linguaxe administrativa galegas organizados pola Confederación Intersindical Galega ata decembro de 1999, cómpre publica-lo recoñecemento expreso destas certificacións e a equivalencia cos deseñados pola Dirección Xeral de Política Lingüística. En consecuencia,
DISPOÑO:
Artigo único.-Declarar como equivalentes ó curso medio de linguaxe administrativa galega, deseñado pola Dirección Xeral de Política Lingüística, os seguintes cursos, organizados pola Confederación Intersindical Galega e incluídos nos plans de formación continua dos anos 1998 e 1999 e dirixidos ós diferentes grupos de persoal ó servicio das administracións públicas:
Curso de linguaxe administrativa galega, manual de estilo, realizado desde o 1-6-1998 ó 12-6-1998, en Lugo.
Curso de linguaxe administrativa galega, manual de estilo, realizado desde o 28-9-1998 ó 19-10-1998, en Santiago de Compostela.
Curso de linguaxe administrativa galega, manual de estilo, realizado desde o 16-11-1998 ó 15-12-1998, en Vigo.
Curso de linguaxe administrativa galega, manual de estilo, realizado desde o 15-6-1999 ó 6-7-1999, en Melide.
Curso de linguaxe administrativa galega, manual de estilo, realizado desde o 1-10-1999 ó 10-11-1999, en Vigo.
Santiago de Compostela, 7 de marzo de 2001.
Celso Currás Fernández
Conselleiro de Educación e Ordenación Universitaria
CONSELLERÍA DE AGRICULTURA, GANDERÍA E POLÍTICA
AGROALIMENTARIA
RESOLUCIÓN do 20 de marzo de 2001, da División de Recursos Humanos, pola que se emprazan as partes interesadas no recurso contencioso-administrativo interposto por María del Rocío Tenreiro Varela.
SERVICIO GALEGO DE SAÚDE — III. OUTRAS DISPOSICIÓNS — 02/04/2001

No Xulgado do Contencioso-Administrativo número dous da Coruña tramítase o recurso 3/2001 (procedemento abreviado), interposto por María del Rocío Tenreiro Varela na súa condición de aspirante no proceso selectivo de persoal estatutario, convocado por Resolución do 28 de decembro de 1998 (DOG nº 9, do 15 de xaneiro de 1999).
A recorrente, aspirante da categoría de auxiliar de enfermería, pretende a valoración na fase de concurso dos servicios prestados na Residencia Asistida da Terceira Idade de Oleiros, coa súa conseguinte inclusión na relación de aspirantes seleccionados.
O que se notifica para xeral coñecemento de tódolos interesados no procedemento e se emprazan para que poidan comparecer no xulgado como demandados no prazo de nove días, de conformidade co previsto no artigo 49 da Lei 29/1998, do 13 de xullo, reguladora da xurisdicción contencioso-administrativa.
Santiago de Compostela, 20 de marzo de 2001.
Valeriano Martínez García
Director xeral da División de Recursos Humanos
ORDE do 8 de marzo de 2001 pola que se fixa o prezo de venda ó público da publicación Riscos Relacionados coa Exposición a Axentes Biolóxicos.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 02/04/2001

A Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6 sinala a obriga de que os prezos privados sexan fixados polas consellerías correspondentes, logo de informe favorable da Consellería de Economía e Facenda e publicados no Diario Oficial de Galicia.
Para cumprir este mandato e despois de emitido o preceptivo informe favorable da Consellería de Economía e Facenda, esta consellería
DISPÓN:
Artigo único.
1. Queda probado o prezo de venda ó público da publicación editada por esta consellería e que se relaciona no anexo.
2. Este prezo enténdese con IVE incluído.
Santiago de Compostela, 8 de marzo de 2001.
Antonio Pillado Montero
Conselleiro de Xustiza, Interior e Relacións
Laborais
ANEXO
Título: Riscos Relacionados coa Exposición a Axentes Biolóxicos.
Precio: 1.800 pesetas (nas versións en idioma galego e en idioma castelán).
ORDE do 7 marzo de 2001 pola que se publica a equivalencia dos cursos de linguaxe administrativa galega feitos na Escola Galega de Administración Pública antes do ano 2000.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 02/04/2001

A Consellería de Educación e Ordenación Universitaria e a Escola Galega de Administración Pública asinaron o 28 de xuño de 1999 un convenio de colaboración para a realización conxunta de actividades formativas nas administracións públicas de Galicia, e o recoñecemento mutuo dos certificados que acrediten o coñecemento da linguaxe administrativa ou xurídica galegas. Este convenio foi modificado en decembro de 1999.
Co obxecto de darlle a axeitada publicidade ó devandito recoñecemento e ante as dúbidas que se lles presenta ós posuidores de certificacións expedidas pola Escola Galega de Administración Pública ata decembro de 1999, cómpre publica-lo recoñecemento expreso destas certificacións e a equivalencia cos deseñados pola Dirección Xeral de Política Lingüística. En consecuencia,
DISPOÑO:
Artigo único.-Declarar como equivalentes ó curso medio de linguaxe administrativa galega, deseñado pola Dirección Xeral de Política Lingüística, os seguintes cursos realizados na Escola Galega de Administración Pública con anterioridade ó ano 2000, e dirixidos ós diferentes grupos de persoal ó servicio das administracións públicas:
Cursos de linguaxe administrativa, cursos de linguaxe administrativa galega, cursos de linguaxe xurídica galega e cursos de linguaxe xurídica galega para asesores xurídicos da Xunta.
Santiago de Compostela, 7 de marzo de 2001.
Celso Currás Fernández
Conselleiro de Educación e Ordenación Universitaria